ক্ষমতায় এসেই একের পর এক তদন্ত কমিশন গঠন করে অতীতের বিভিন্ন ঘটনার অনুসন্ধানের নির্দেশ দিয়েছিলেন মমতা। তাঁর সরকারের লক্ষ্য ছিল, মেয়াদ শেষের আগেই বামেদের সমস্ত ‘কুকীর্তি’ প্রকাশ্যে আনা। কিন্তু পরিবর্তনের সরকারের পাঁচ বছর অতিক্রান্ত হলেও বেশিরভাগ কমিশন এখনও অনুসন্ধানের কাজ শেষ করতে পারেনি। তাই সেগুলির ভবিষ্যৎ নিয়ে প্রশ্ন উঠেছে রাজ্য প্রশাসনের একাংশের মধ্যে। 
মরিচঝাঁপি, সাঁইবাড়ি, আনন্দমার্গী-হত্যা, ২১ জুলাই, কাশীপুর-বরাহনগর গণহত্যা, পশ্চিম মেদিনীপুরের চন্দ্রকোনা রোডে সাঁওতাল উপজাতির ২৩ জনকে হত্যা, বিডিও কল্লোল শূরের অস্বাভাবিক মৃত্যুর মতো বিষয়গুলিতে একটি করে তদন্ত কমিশন তৈরির নির্দেশ দিয়েছিলেন মমতা। দ্রুততার সঙ্গে তৈরিও হয়ে গিয়েছিল কমিশনগুলি। কমিশন তৈরি হয় আমরি হাসপাতালের অগ্নিকাণ্ড, বিধায়ক মোস্তাফা বিন কাশেমের মৃত্যু, তেহট্ট গুলিচালনা এবং সারদা-কাণ্ডের মতো তৃণমূল আমলের বিভিন্ন ঘটনা নিয়েও। নবান্ন সূত্রের খবর, এখনও পর্যন্ত কল্লোল শূর, মোস্তাফা বিন কাশেম এবং ২১ জুলাই ছাড়া অন্য কোনও কমিশনের অনুসন্ধান রিপোর্ট দিনের আলো দেখেনি। নবান্নের এক কর্তার কথায়, ‘‘এটা ঠিক যে, বাকি কমিশনগুলি অনুসন্ধানের কাজ এখনও চালিয়ে যাচ্ছে। দেখা যাক আর কতদিন লাগে।’’ 
প্রশাসনের অন্দরের খবর, তদন্তের দীর্ঘসূত্রতার কারণেই কমিশনগুলির কার্যকারিতা নিয়ে ভবিষ্যতে পর্যালোচনার ভাবনাচিন্তা শুরু হয়েছে। নতুন সরকারের কাছে সেই প্রস্তাব দেওয়া হতে পারে। তার পরে নতুন সরকারের হাতেই ছাড়া হবে কমিশনগুলির ভবিষ্যৎ। 
প্রশাসনের আধিকারিকদের একটি অংশ মনে করছেন, তৃণমূল সরকার ১০০ শতাংশ সাফল্যের দাবি করলেও বাস্তবে তা অসম্পূর্ণই রয়ে গিয়েছে। কারণ, মরিচঝাঁপি, সাঁইবাড়ি, কাশীপুর-বরাহনগর গণহত্যা-সহ বহু কমিশনের কাজ এখনও বাকিই রয়ে গিয়েছে। সেগুলির উদ্দেশ্য পূর্ণতা পায়নি। প্রসঙ্গত, কমিশন গঠনের সময় থেকেই সেগুলির যৌক্তিকতা নিয়ে প্রশ্ন তুলেছিলেন এই আধিকারিকেরা। তাঁদের বক্তব্য ছিল, বহুদিন আগের ওই ঘটনাগুলির প্রকৃত নথি খুঁজে বার করা কঠিন। প্রকৃত সাক্ষী খুঁজে পাওয়াও কার্যত অসম্ভব। ফলে কোটি কোটি টাকা খরচ করে তৈরি কমিশনগুলির অনুসন্ধান তেমন জোরদার হবে না। এক আধিকারিক বলেন, ‘‘শুধু খরচই হয়েছে। কাজের কাজ কিছু হয়েছে কি না তা নিয়ে সন্দেহ রয়েছে।’’ 
আধিকারিকদের অপর একটি অংশ অবশ্য মনে করেন, ঠিক দিশাতেই এগোচ্ছে কমিশনগুলির কাজ। এত পুরনো ঘটনার অনুসন্ধানে কমিশনগুলিকে আরও সময় দেওয়া উচিত।